ম্যাডোনা
ম্যাডোনার প্রিয় ভারতীয় খাবার কী, জানেন? কারি বা অন্য কোনও মশলাদার রান্নার চেয়েও ইডলি বেশি পছন্দ করেন তিনি! ‘‘ভারতে গিয়ে বুঝেছিলাম, ইডলি খেলে ওজন কমে সহজে। কার্ব ক্রেভিংয়েরও খেয়াল রাখা যায়,’’ বয়ান তারকার। দক্ষিণ ভারতীয় রেস্তোরাঁয় গিয়ে ইডলি, বড়া, সম্বর, মসালা দোসা খেয়েছিলেনও জমিয়ে। তবে অন্যান্য পদও কিছু কম ভালবাসেন না! ভারতীয় রান্নার সুগন্ধ নাকি রীতিমতো জাদুময় লাগে তাঁর। একবার বলেছিলেন, ‘‘কারিতে তাজা ধনেপাতার গন্ধটা জিভে জল আনে!’’
টেলর সুইফ্ট
খেতে তো সকলেই ভালবাসেন! টেলর সুইফ্ট কিন্তু ভারতীয় খাবার রান্নাতেও বেশ পারদর্শী। তাঁর যে বন্ধুরা নিরামিষ খান, তাঁদের ভারতীয় পদই রেঁধে খাওয়ান টেলর। ‘‘আমি ভারতীয় কায়দায় ফুলকপির রোস্ট রাঁধতে পারি। নিরামিষাশী বন্ধুরা বাড়িতে এলে ওটাই বানাই,’’ বলেছিলেন টেলর। ফুলকপির রোস্টের সঙ্গে থাকে সস। যেটা দই, মশলাপাতি আর বাদাম দিয়ে বানানো। খেতে দারুণ হয় নিঃসন্দেহে!

জুলিয়া রবার্টস
ভারতীয় খাবার ভারী পছন্দ জুলিয়ার। তার প্রমাণ পাওয়া গিয়েছিল ‘ইট প্রে লাভ’এর শ্যুটিংয়ের সময়। জুলিয়া নাকি সক্কলকে অবাক করে দিয়ে রীতিমতো হাত দিয়ে বিভিন্ন ভারতীয় খাবার খেতেন রসিয়ে। ভাত, রুটি, আলু-ফুলকপির তরকারি, মটর-পনির, সবই ছিল তাঁর পছন্দের তালিকায়। পরে বলেছিলেন, ‘‘ভাবাই যায় না, পাঁচ সপ্তাহে এত ভারতীয় পদ খেয়েছিলাম! আমি খাওয়াদাওয়ার ব্যাপারে একটু খুঁতখুঁতে। কিন্তু ভারতীয় খাবার ভালবাসি। তবে মাঝে মাঝে কিছু পদ এত মশলাদার হয়, যে দরদরিয়ে ঘেমে যাই!’’ তবে মুশকিল হতো একটাই। পেঁয়াজ একেবারে খেতে পারেন না জুলিয়া। আর শ্যুটিংয়ের সময় কলাকুশলীর জন্য যে রান্না আসত, তাতে পেঁয়াজ দেওয়া থাকত। পরে জুলিয়ার সহ অভিনেত্রী রুশিতা সিংহ জানিয়েছিলেন, ওই পেঁয়াজ খাওয়াটাই নাকি জুলিয়ার এবং তাঁর পক্ষে সবচেয়ে কঠিন কাজ ছিল!
আর্নল্ড শোয়ার্ৎজেনেগার
দিল্লিতে গিয়ে কাণ্ডখানা ঘটিয়েছিলেন আর্নল্ড। বিশাল একটা নানে কামড় বসিয়েছিলেন! শহরে গিয়ে থেকেই তিনি খোঁজ করছিলেন, বেশ মশলাদার ভারতীয় খাবার খেতে কোথায় যাওয়া যায়! শেষে এক রেস্তোরাঁয় যান, যেখানে তাঁর জন্য প্রকাণ্ড নান বানিয়ে দেওয়া হয়। সেই নান সমেত ছবি সোশ্যাল নেটওয়ার্কে শেয়ার করেছিলেন আর্নল্ড। লিখেছিলেন, প্রথমবার ভারত-ভ্রমণ দারুণ লেগেছে তাঁর। দুর্দান্ত লেগেছে ভারতীয় খাবারও।
ব্র্যাড পিট
বছর চারেক আগের কথা। ইংল্যান্ডে ‘ওয়ার্ল্ড ওয়ার জি’এর শ্যুটিং করছিলেন ব্র্যাড। সেখানকার এক ভারতীয় রেস্তোরাঁয় খেতে গিয়ে পদগুলোর প্রেমে পড়ে যান পুরো! আমেরিকায় ফিরেও নাকি ভারতীয় কারি খাওয়ার জন্য ছটফট করতেন অভিনেতা। অ্যাঞ্জেলিনা জোলি তখন ইংল্যান্ডে ছিলেন। ব্র্যাডকে সারপ্রাইজ দেওয়ার জন্য সেই রেস্তোরাঁ থেকেই চিকেন কোর্মা, ল্যাম্ব ভুনা, চিকেন টিক্কা রাঁধিয়ে তাঁর কাছে পৌঁছে দিয়েছিলেন। আমেরিকাতেও নাকি মাঝে মাঝেই ভারতীয় রেস্তোরাঁগুলোয় ঢুঁ মারেন দু’জনে। ‘‘আমাদের ছেলেমেয়েরাও ভারতীয় খাবার খুব ভালবাসে,’’ বলেছিলেন ব্র্যাড।